  Виталий Пронин Светлана Сергеевна ӟеч сямыныз ик бурмытэ.Можга ёросысь Вишур клубын ортчиз «Удмурт дунне» газетлэн «Гурт адями-2015» конкурсэзлэн «Ӟеч сюлэм» номинацияз вормем Светлана Марковаез сӥлы карон ужрад. С. Марковаез гажамзэс, куара сётонэ пыриськыса, возьматӥзы гуртоосыз - гожтэт ысъязы,  редакцие бӧрсьысь бӧрсе жингыръязы. Люкаськиз 361 куара.Газетысь ялонэз адӟыса, конкурсэ пыриськыны фельдшерлэсь Светлана Марковалэсь нимзэ ӵектӥз клубын ужась Елена Романова. Со ик гуртоосты ӝутказ, быръёнэ мед пыриськозы шуыса.С. Марковаез ӟечкылан ужрадэ трос калык лыктӥз, клубын пуксён интыез ӧй вал. Вуылӥз Можга ёрос больницалэн валтӥсь врачезлэн воштӥсез Леонид Решетников, Кватчи муниципал кылдытэтлэн йырыз Николай Иванов.- Светлана Сергеевна котьку но, аслаз ужъёсыз, сюлэмшугъёсыз шоры учкытэк, котькинлы юрттыны дась - сыӵе сямыныз ик со бурмытэ но. Эшъёслэн, ӵош ужам муртъёслэн, гурт калыклэн дунъямзы но гажамзы адӟиське, калык премия сётыку, - шуэ Николай Гаврилович.Семьяяз но Светлана Сергеевна адӟем карымон. Ӵыжы-выжыез, Вишур школаысь физкультурая дышетӥсь Ирина Шарипова шуэ: кенакмылэсь ноку но урод мылкыдзэ, куаразэ бадӟыматыса вераськемзэ, кесяськемзэ адӟеме ӧвӧл. Данъяськисько, сыӵе ӟеч сюлэмо адями вӧзамы вань шуыса.Cинмаськымон, бускель Пазял гуртысь но Светлана Сергеевнаез ӟечкыланы вуизы шуыса. Ас пал адямимы быдэс республикалы тодмо но дано луэм, шуо, кызьы солы уд шумпоты, кызьы сое уд ӟечкыла. Табере ми но газетлы гожтӥськом, конкурсъёс сярысь тодом, вуонояз асьмеос но пыриськом, шуэ Пазялысь клубен кивалтћсь Елена Витвинова. (Нялтас вераса, ваньзы ик соос «Удмурт дуннелы» гожтӥськизы.)Гурт калыклэн, кивалтӥсьёслэн ӟеч кылъёссылы Светлана Сергеевна шуэ: уже мынам сыӵе - ӟеч сюлэмо луыны, интыяз кылъёс шедьтыны, сотэк эмъяны нокызьы но уг луы.- Котькуд адямилэн улоназ луэ сыӵе вакыт - мон сое «кизилиё час» шуысал. Туннэ мынам но сыӵе часэ. Котькуддылы сӥзисько, улонады сыӵе дыръёс мед луозы, -  шуэ Светлана Маркова.Вишуръёслэсь ас пал адямизылэн конкурсын вормемезлы шумпотонзэс адӟыса, валаны луэ: калыклы сыӵе ужрадъёс кулэ.Анастасия Агафонова Туспуктӥз А. Горбунов Теги: гуртадями  